കേരളത്തിൻറെ സ്വന്തം പച്ചക്കറിത്തോട്ടമാണ് മറയൂർ . പ്രളയം മറയൂരിലെ പച്ചക്കറി കർഷകരെ വലിയ രീതിയിൽ പ്രതിസന്ധിയിലാക്കിയിരുന്നു . എന്നാൽ , പെയ്തിറങ്ങിയ പ്രകൃതിക്ഷോഭത്തിന്റെ കെടുതിയനുഭവിക്കുന്ന മറയൂരിലെ പച്ചക്കറി കർഷകർ ഉൽപന്നങ്ങളുടെ വിലയിടിവ് കൂടി വന്നതോടെ ശരിക്കും വിഷമവൃത്തത്തിലായി . പ്രതികൂല സാഹചര്യം മുതലാക്കി തമിഴ്നാട് വ്യാപാരികൾ ചൂഷണം ചെയ്യുന്നതായാണ് കർഷകർ പരാതിപ്പെടുന്നത് . ഓണ വിപണി പ്രതീക്ഷിച്ച് കാന്തല്ലൂർ വട്ടവട മേഖലയിൽ കർഷകർ ഉദ്പാദിപ്പിച്ച വിളകളാണ് രൂക്ഷമായ വിലയിടിവ് നേരിടുന്നത് . ഏറ്റവും കൂടുതൽ കൃഷി ചെയ്ത വെളുത്തുള്ളിക്കാണ് വൻ ഇടിവ് . മുൻവർഷങ്ങളിൽ കിലോക്ക് 250 മുതൽ 300 രൂപ വരെ വിലകിട്ടിയിരുന്ന വെളുത്തുള്ളിക്ക് നിലവിൽ 15 മുതൽ 20 രൂപ വരെയാണ് കർഷകന് കിട്ടുന്നത് . കൂടുതൽ കൃഷി നശിച്ച ബീൻസ് , ക്യാരറ്റ് , ക്യാബേജ് , ഉരുളക്കിഴങ്ങ് തുടങ്ങിയവയും തമിഴ്നാട്ടിലെത്തിച്ച് വിൽക്കുമ്പോൾ വില ഇല്ലാത്തതാണ് അവസ്ഥ .